CELEX: 
Language: sk
Date: 2016-10-20 00:00:00
Title: DELEGOVANÉ NARIADENIE KOMISIE (EÚ) …/… ktorým sa stanovuje plán pre odhadzovanie úlovkov kalkana veľkého v Čiernom mori

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Jedným z kľúčových cieľov spoločnej rybárskej politiky (SRP) je podľa nariadenia (EÚ) č. 1380/2013
                  1
                zníženie vysokej úrovne nechcených úlovkov a postupné odstránenie odhadzovania úlovkov vo všetkých druhoch rybolovu EÚ. Odhadzovanie úlovkov predstavuje značné plytvanie zdrojmi a má negatívny vplyv na udržateľné využívanie zdrojov aj na ekonomickú životaschopnosť rybolovných činností. SRP vedie aj k väčšej regionalizácii, ktorá predchádza/minimalizuje mikroriadenie na úrovni Únie, a takisto sa ňou zabezpečuje, aby pravidlá boli prispôsobené osobitným charakteristikám každej rybolovnej a morskej oblasti.
            
            
               SRP obsahuje súbor ustanovení, ktoré majú uľahčiť plnenie povinnosti vylodiť úlovky. Patria medzi ne všeobecné ustanovenia o flexibilite, ktoré môžu členské štáty uplatňovať v kontexte riadenia svojich kvót. Ďalej sa v SRP stanovujú osobitné mechanizmy flexibility, ktoré treba zaviesť prostredníctvom viacročných plánov, alebo v prípade, že viacročné plány neexistujú, prostredníctvom tzv. plánov pre odhadzovanie úlovkov. Takéto plány pre odhadzovanie úlovkov sú koncipované ako dočasné opatrenie s maximálne trojročným trvaním. Vypracúvajú sa prostredníctvom spoločných odporúčaní, na ktorých sa dohodnú skupiny členských štátov z toho istého regiónu alebo tej istej morskej oblasti so spoločným záujmom o biologické zdroje v týchto oblastiach.
            
            
               Od 1. januára 2017 sa povinnosť vylodiť úlovky v Čiernom mori bude uplatňovať na druhy, na ktoré sa vzťahujú obmedzenia výlovu, charakterizujúce daný rybolov. Toto ustanovenie sa vzťahuje na lov kalkana veľkého. Podľa článku 15 ods. 5 nariadenia (EÚ) č. 1380/2013 môže plán pre odhadzovanie úlovkov obsahovať tieto prvky:
            
            
               osobitné ustanovenia o rybolove alebo druhoch, na ktoré sa vzťahuje povinnosť vylodiť úlovky,
            
            
               špecifikáciu výnimiek z povinnosti vylodiť úlovky, ak druh rybolovu alebo druh rýb spĺňa určité kritériá z hľadiska vysokej miery prežitia,
            
            
               ustanovenia o výnimkách de minimis podľa článku 15 ods. 5 písm. c) nariadenia (EÚ) č. 1380/2013,
            
            
               ustanovenia o dokumentácii úlovkov,
            
            
               minimálne ochranné referenčné veľkosti.
            
            
               Bulharsko a Rumunsko v súvislosti s týmito skutočnosťami predložili Európskej komisii návrh trojročného plánu pre odhadzovanie úlovkov pri rybolove kalkana veľkého v Čiernom mori (geografická podoblasť GFCM 29).
            
            
            
               2.KONZULTÁCIE PRED PRIJATÍM AKTU
            
            
               Spoločné odporúčanie týkajúce sa plánu pre odhadzovanie úlovkov pri rybolove kalkana veľkého v Čiernom mori (geografická podoblasť GFCM 29).
            
            
               Bulharsko a Rumunsko v záujme splnenia povinnosti vylodiť úlovky na regionálnej úrovni vo vodách Čierneho mora predložili 30. júna 2016 útvarom Európskej komisie spoločné odporúčanie, ktoré tvorí základ plánu pre odhadzovanie úlovkov.
            
            
               V súlade s článkom 18 nariadenia (EÚ) č. 1380/2013 navrhovaný delegovaný akt Komisie vychádza zo spoločného odporúčania, ktoré vypracovali a predložili členské štáty, ktoré majú priamy záujem na riadení rybolovu kalkana veľkého v Čiernom mori.
            
            
               Spoločné odporúčanie obsahuje tieto prvky:
            
            
               druhy rybolovu, na ktoré sa vzťahuje plán pre odhadzovanie úlovkov,
            
            
               výnimka z povinnosti vylodiť úlovky na základe vysokej miery prežitia pri rybolove kalkana veľkého (Psetta maxima) uloveného nastavovacími žiabrovkami,
            
         
         
            
               výnimka pri ulovení rýb, ktoré boli poškodené dravcami,
            
            
               monitorovacie opatrenia týkajúce sa zaznamenávania všetkých úlovkov (vykládky a odhodené úlovky) kalkana veľkého.
            
            
               Jednotlivé prvky tohto spoločného odporúčania, ktoré predložilo Bulharsko a Rumunsko, a v ktorých ide o uplatňovanie povinnosti vylodiť úlovky pri love kalkana veľkého v Čiernom mori, posúdil Vedecký, technický a hospodársky výbor pre rybárstvo (STECF) na plenárnom zasadnutí, ktoré sa konalo 4. – 8. júla 2016
                  2
               .
            
            
               Zo záverov STECF vyplýva, že spoločné odporúčanie obsahovalo odôvodnené argumenty o vysokej miere prežitia odhodených druhov. Vzhľadom na uvedené skutočnosti je vhodné stanoviť výnimku na základe vysokej miery prežitia. Členské štáty, ktoré majú priamy záujem na riadení rybolovu v danej oblasti však musia vykonať ďalšie štúdie.
            
            
               Pokiaľ ide o výnimku na základe vysokej miery prežitia pre kalkana veľkého uloveného nastavovacími žiabrovkami, členské štáty by mali zhromaždiť ďalšie vedecké argumenty o tejto konkrétnej výnimke. Poskytnuté informácie po uplynutí jedného roka posúdi STECF s cieľom potvrdiť uplatňovanie výnimky. V prípade výnimky na základe vysokej miery prežitia pre kalkana veľkého uloveného nastavovacími žiabrovkami sa v nariadení konkrétne spresňuje, že táto výnimka platí len v roku 2017.
            
            
               Na základe týchto prvkov sa plán pre odhadzovanie úlovkov kalkana veľkého vo vodách Čierneho mora môže považovať za prvý krok k postupnému odstráneniu odhadzovania úlovkov vo všetkých rybolovných oblastiach Únie prostredníctvom zavedenia povinnosti vylodiť úlovky v súvislosti s úlovkami druhov, na ktoré sa vzťahujú obmedzenia výlovu.
            
            
               3.PRÁVNE PRVKY DELEGOVANÉHO AKTU
            
            
               Zhrnutie navrhovaného opatrenia
            
            
               Hlavný právny krok spočíva v prijatí opatrení, ktoré by uľahčili plnenie povinnosti vylodiť úlovky.
            
            
               V nariadení sa vymedzujú druhy živočíchov a druhy lovu, na ktoré sa majú vzťahovať osobitné opatrenia, ako je výnimka na základe vysokej miery prežitia.
            
            
               Právny základ
            
            
               Článok 15 ods. 1 písm. d), článok 15 ods. 6 a článok 18 ods. 1 a 3 nariadenia (EÚ) č. 1380/2013 a články 15a a 29a nariadenia (ES) č. 1967/2006.
            
            
               Zásada subsidiarity
            
            
               Návrh patrí do výlučnej právomoci Európskej únie.
            
            
               Zásada proporcionality
            
            
               Návrh patrí do rozsahu pôsobnosti delegovaných právomocí udelených Komisii na základe článku 15 ods. 6 nariadenia (EÚ) č. 1380/2013 a neprekračuje rámec toho, čo je nevyhnutné na dosiahnutie účelu uvedeného ustanovenia.
            
            
               Výber nástroja
            
            
               Navrhovaný nástroj: delegované nariadenie Komisie.
            
            
               Iné prostriedky by neboli primerané z tohto dôvodu: Komisii bola udelená právomoc prijať plán pre odhadzovanie úlovkov prostredníctvom delegovaných aktov. Členský štát s priamym záujmom na riadení rybolovu predložil spoločné odporúčanie. Opatrenia uvedené v spoločnom odporúčaní a zahrnuté do tohto návrhu vychádzajú z najlepších dostupných vedeckých odporúčaní a spĺňajú všetky relevantné požiadavky stanovené v článku 18 ods. 5 nariadenia (EÚ) č. 1380/2013.
            
            
               DELEGOVANÉ NARIADENIE KOMISIE (EÚ) …/…
            
         
         
            
               z 20. 10. 2016,
            
            
               ktorým sa stanovuje plán pre odhadzovanie úlovkov kalkana veľkého v Čiernom mori
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES
                  3
               , a najmä na jeho článok 15 ods. 6,
            
            
               keďže:
            
            
               (1)Cieľom nariadenia (EÚ) č. 1380/2013 je postupne odstrániť odhadzovanie úlovkov vo všetkých druhoch rybolovu EÚ zavedením povinnosti vylodiť úlovky.
            
            
               (2)Článkom 15 ods. 6 nariadenia (EÚ) č. 1380/2013 sa Komisia splnomocňuje prijímať prostredníctvom delegovaných aktov plány pre odhadzovanie úlovkov na obdobie najviac troch rokov, a to na základe spoločných odporúčaní vypracovaných členskými štátmi v rámci konzultácií s relevantnými poradnými radami.
            
            
               (3)Bulharsko a Rumunsko majú priamy záujem na riadení rybolovu kalkana veľkého v Čiernom mori. Tieto členské štáty 30. júna 2016 predložili Komisii spoločné odporúčanie týkajúce sa plánu pre odhadzovanie úlovkov pri rybolove kalkana veľkého v Čiernom mori so zohľadnením stanoviska odvetvia. Na práci sa odborne podieľali aj relevantné vedecké subjekty. Podľa článku 18 ods. 3 nariadenia (EÚ) č. 1380/2013 by do tohto nariadenia mali byť zahrnuté iba tie opatrenia navrhované v spoločných odporúčaniach, ktoré sú v súlade s článkom 15 ods. 6 uvedeného nariadenia.
            
            
               (4)Pokiaľ ide o Čierne more, v článku 15 nariadenia (EÚ) č. 1380/2013 sa stanovuje povinnosť vylodiť všetky úlovky druhov, na ktoré sa vzťahujú obmedzenia výlovu. Podľa článku 15 ods. 1 písm. d) nariadenia (EÚ) č. 1380/2013 sa povinnosť vylodiť úlovky uplatňuje na druhy charakterizujúce daný rybolov najneskôr od 1. januára 2017. Kalkan veľký patrí medzi tieto druhy.
            
            
               (5)V spoločnom odporúčaní bolo navrhnuté, aby sa na kalkana veľkého v Čiernom mori uplatňovala výnimka z povinnosti vylodiť úlovky, pretože z vedeckých dôkazov vyplývajú vysoké miery prežitia. Na základe vedeckých dôkazov poskytnutých v spoločnom odporúčaní, ktoré preskúmal Vedecký, technický a hospodársky výbor pre rybné hospodárstvo (STECF)
                  4
               , výnimka na základe vysokej miery prežitia udelená podľa článku 15 ods. 4 písm. b) nariadenia (EÚ) č. 1380/2013 by mala byť zahrnutá do tohto nariadenia na obdobie jedného roka. Dotknuté členské štáty by mali predložiť Komisii príslušné údaje, na základe ktorých STECF bude môcť v plnej miere posúdiť príslušné opodstatnenia výnimky pre kalkana veľkého uloveného nastavovacími žiabrovkami a Komisia bude môcť preskúmať túto výnimku.
            
            
               (6)Aby sa zabezpečila primeraná kontrola, mali by sa stanoviť osobitné požiadavky na členské štáty s cieľom vypracovať zoznam plavidiel, na ktoré sa vzťahuje toto nariadenie.
            
            
               (7)Keďže opatrenia stanovené v tomto nariadení majú priamy vplyv na ekonomické činnosti v súvislosti s plánovaním rybárskej sezóny plavidiel Únie, toto nariadenie by malo nadobudnúť účinnosť ihneď po jeho uverejnení. V súlade so spoločným odporúčaním a s cieľom dodržať harmonogram stanovený v článku 15 ods. 1 nariadenia (EÚ) č. 1380/2013 by sa toto nariadenie malo uplatňovať od 1. januára 2017,
            
            
               PRIJALA TOTO NARIADENIE:
            
            
               Článok 1
               Vykonávanie povinnosti vylodiť úlovky
            
            
               Povinnosť vylodiť úlovky stanovená v článku 15 ods. 1 nariadenia (EÚ) č. 1380/2013 sa uplatňuje v Čiernom mori na rybolov kalkana veľkého (Psetta maxima) uloveného nastavovacími žiabrovkami (kód výstroja
                  5
                GNS).
            
            
               Článok 2
               Vymedzenie pojmov
            
            
               Na účely tohto nariadenia „Čierne more“ sú morské vody v geografickej podoblasti 29 Všeobecnej rybárskej komisie pre Stredozemné more (GFCM), ktorá je vymedzená v prílohe I k nariadeniu Európskeho parlamentu a Rady (EÚ) č. 1343/2011
                  6
               .
            
            
               Článok 3
               Výnimka na základe vysokej miery prežitia
            
            
               1.
                     Výnimka z povinnosti vylodiť úlovky podľa článku 15 ods. 4 písm. b) nariadenia (EÚ) č. 1380/2013 pri druhoch, pri ktorých z vedeckých dôkazov vyplýva vysoká miera prežitia, sa v roku 2017 vzťahuje na kalkana veľkého (Psetta maxima) uloveného nastavovacími žiabrovkami v Čiernom mori.
            
         
         
            
               2.
                     Jedince kalkana veľkého (Psetta maxima) ulovené za okolností uvedených v odseku 1 sa okamžite vypustia v oblasti, v ktorej boli ulovené. 
            
            
               3.
                     Členské štáty, ktoré majú priamy záujem na riadení rybolovu kalkana veľkého v Čiernom mori, do 1. mája 2017 predložia Komisii doplňujúce údaje o odhadzovaní úlovkov k údajom poskytnutým v spoločnom odporúčaní zo 4. júla 2016 a akékoľvek iné relevantné vedecké informácie na podporu výnimky stanovenej v odseku 1. Vedecký, technický a hospodársky výbor pre rybárstvo (STECF) posúdi údaje uvedené v odseku 3 najneskôr do júla 2017.
            
            
               Článok 4
               Zoznam plavidiel
            
            
               1.
                     Dotknuté členské štáty určia plavidlá, na ktoré sa vzťahuje povinnosť vylodiť úlovky pri rybolove kalkana veľkého (Psetta maxima) uloveného nastavovacími žiabrovkami.
            
            
               2.
                     Dotknuté členské štáty do 31. decembra 2016 poskytnú Komisii a ostatným členským štátom pomocou zabezpečeného kontrolného webového sídla Únie zoznam všetkých plavidiel loviacich kalkana veľkého. Tento zoznam pravidelne aktualizujú.
            
            
               Článok 5
               Nadobudnutie účinnosti a uplatňovanie
            
            
               Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej Únie.
            
            
               Uplatňuje sa od 1. januára 2017 do 31. decembra 2019.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 20. 10. 2016
            
            
               
                     Za Komisiu
               
               
                     predseda
                     Jean-Claude JUNCKER
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES. 
                  Ú. v. EÚ L 354, 28.12.2013, s. 22 – 61
                  .
               
               
                  
                     (2)
                  
                        Správy Vedeckého, technického a hospodárskeho výboru pre rybárstvo (STECF) – Hodnotenie spoločných odporúčaní týkajúcich sa povinnosti vylodiť úlovky (STECF-16 – 10). 2016. Úrad pre vydávanie publikácií Európskej únie, Luxembursko, EUR XXXX EN, JRC XXXX, XXX, s. K dispozícii 
                  tu
                  .
               
               
                  
                     (3)
                  
                        Ú. v. EÚ L 354, 28.12.2013, s. 22.
               
               
                  
                     (4)
                  
                        Správy Vedeckého, technického a hospodárskeho výboru pre rybárstvo (STECF) – Hodnotenie spoločných odporúčaní týkajúcich sa povinnosti vylodiť úlovky (STECF-16 – 10). 2016. Úrad pre vydávanie publikácií Európskej únie, Luxembursko, EUR XXXX EN, JRC XXXX, XXX, s. K dispozícii 
                  tu
                  .
               
               
                  
                     (5)
                  
                        Kódy výstroja použité v tomto nariadení zodpovedajú kódom uvedeným v prílohe XI k vykonávaciemu nariadeniu Komisie (EÚ) č. 404/2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva. V prípade plavidiel s celkovou dĺžkou menej ako 10 metrov kódy výstroja použité v tomto nariadení zodpovedajú kódom klasifikácie rybárskeho výstroja FAO.
               
               
                  
                     (6)
                  
                        Nariadenie Európskeho parlamentu a Rady (EÚ) č. 1343/2011 z 13. decembra 2011 o niektorých ustanoveniach týkajúcich sa rybolovu v oblasti dohody o GFCM (Všeobecná rybárska komisia pre Stredozemné more) a o zmene a doplnení nariadenia Rady (ES) č. 1967/2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori (
                  Ú. v. EÚ L 347, 30.12.2011, s. 44
                  ).